# الخيمياء

|  |  |  |  |
| --- | --- | --- | --- |
|

|  |  |  |
| --- | --- | --- |
|  | الخيمياء |  |

 |
|  |
|  |
|  |
|

---

 |
|  معرض صور الخيمياء  - ويكيميديا كومنز  |
|  |
| تعديل
 |

|  |
| --- |
|  لنك عشوائى |
| تصانيف | شوف كمان |
| مصطلحات | مهن جهاز| جوايز كل الليستات | الحركه الثقافيه |

**الخيمياء** هى فرع قديم للفلسفه الطبيعيه، وتقليد فلسفى و واحده من العلوم المبتدئه القديمه، كانت الخيمياء بتمارس فى اوروبا و افريقيا و اسيا، و نشأت فى مصر الرومانيه.

حاول الخيميائيين تنقية وانضاج المواد عشان يوصلوها للكمال. الهدف من الخيمياء بتشمل الكريسوبويا، يعنى تحويل المعادن الرخيصه زى الرصاص لمعادن نبيله زى الذهب وابتكار اكسير الحياة وخلق علاج شامل يقدر يعالج أى مرض. و كمان انتاج الكاهيست، وهى ماده تقدر تدوب أى ماده تانيه. فى اوروبا، فكرة اختراع حجر الفلاسفه كانت مرتبطه بطريقه ما بكل الأهداف دى وحجر الفلاسفه هو ماده اسطوريه يعتقد انها تقدر تحول الفلزات الرخيصه زى الرصاص الى ذهب ويمكن استخدامه فى صناعة اكسير الحياه.

الخيميائيين لعبوا دور مهم فى العلوم الحديثه المبكره بالخصوص الكيمياء و الطب. الخيميائيين الاسلاميين والاوروبيين طوروا نظام لتكنولوجيات المعامل والنظريات والمصطلحات والطرق التجريبيه الأساسيه، و بعضها الى الان لسه مستخدم. ومع كده، فضلوا مؤمنين بالمعتقد القديم (الاربع عناصر) و اعتمدو على الرمزيه الخفيه فى شغلهم. شغلهم كان متأثر بالمبادئ الهرمسيه اللى ليها علاقه بالسحر والاساطير والدين.

المناقشات الحديثه عن الخيمياء غالبا بتنقسم الى اتجاهين رئيسيين، الاتجاه الاول بيركز على الجوانب العمليه والظاهره للخيمياء. المؤرخين فى الاتجاه ده بيهتموا بدراسة الخيمياء كجزء من تاريخ الكيمياء القديمه و الطب و بعض الممارسات السحريه، و كمان السياقات الفلسفيه والدينيه اللى ظهرت فيها الممارسات دى.

أما الاتجاه التانى فبيركز على الجوانب الروحيه والباطنيه للخيمياء. وده بيهتم بيه مؤرخين التعاليم الباطنيه وعلما النفس و بعض الفلاسفه والمهتمين بالروحانيات، وبيشوفوا الخيمياء كأنها رموز لعمليه تحول داخلى أو روحى عند الانسان.

ورغم كده فيه بعض الباحثين زى هولميارد وفون فرانز شايفين إن الجنبين دول مش متعارضين، لكن مكملين لبعض. يعنى الخيمياء من البدايه كانت بتجمع بين التجارب العمليه و الأفكار الفلسفيه والروحيه.

وكمان تأثير الخيمياء مكنش مقتصر على العلوم بس لكنه امتد كمان للادب و الفنون. وبيشوف فون فرانز إن الانقسام بين التفسير الظاهرى والباطنى موجود من بدايات التقاليد الغربيه للخيمياء، وقت ما الفلسفه اليونانيه اختلطت بالمعارف والتكنولوجيات اللى جايه من مصر القديمه و بلاد الرافدين. ورغم كده مصادر كتير بتأكد إن الجنبين الظاهرى والباطنى كانو فى الأصل متكاملين من القرن الاول الميلادى.

مع إن الناس العاديه بتربط الخيمياء بالسحر، المؤرخ لورانس برينسيبى بيقول إن الدراسات التاريخيه الحديثه اظهرت إن خيمياء القرون الوسطى والعصور الحديثه المبكره احتضنت مجموعه اكبر واكتر تنوعا من الأفكار و الأهداف والتكنولوجيات والممارسات.

## تاريخ

الخيمياء بتشمل شوية تقاليد فلسفيه وامتدت الخيمياء لحوالى أربع الاف سنه وعلى تلات قارات. التقاليد دى غالبا بتستخدم لغه رمزيه وغامضه، وده بيخلى تتبع تأثيرهم على بعض أو علاقتهم ببعض صعبه نوعا ما.

فيه تلات تيارات رئيسيه للخيمياء، ويبدو إنهم كانو شبه مستقلين عن بعض فى المراحل الأولى وهما الخيمياء الصينيه، و مركزها الصين والخيمياء الهنديه (راسايانا)، و مركزها شبه القاره الهنديه والخيمياء الغربيه، واللى ظهرت حوالين حوض البحر المتوسط، و مركزها اتنقل عبر الزمن من مصر الرومانية للعالم الإسلامى وبعدين الى اوروبا فى العصور الوسطى.

الخيمياء الصينيه كانت مرتبطه بشكل كبير بالطاويه، والخيمياء الهنديه كانت مرتبطه بالديانات الدارمية. أما الخيمياء الغربيه فطورت نظامها الفلسفى بشكل شبه مستقل، لكن اتأثرت ببعض الأديان الغربيه.

والى الان لسه مش واضح هل التقاليد التلاته دول ليهم أصل واحد مشترك، أو قد ايه أثروا فى بعض.

بداية الخيمياء الغربيه غالبا بتربط بمصر الهلنستيه، و تحديدا مدينة الإسكندريه، اللى كانت مركز مهم للمعرفه الخيميائيه، وفضلت محافظه على مكانتها خلال الفترتين اليونانيه والرومانيه.

الباحثين المعاصرين شايفين إن الخيمياء فى الامبراطوريه الرومانيه ظهرت نتيجة تداخل كذا حاجة، منها فن صياغة الذهب عند المصريين والفلسفه اليونانيه و تقاليد دينيه مختلفة لكن تحديد أصل الخيمياء فى مصر صعب، لأن كتير من النصوص الخيميائيه اليونانيه منسوبة لأشخاص بشكل غير مؤكد.

أقدم كاتب خيميائى معروف تاريخيا هو زوسيموس من بانوبوليس حوالى سنة 300 ميلاديا. زوسيموس اعتمد فى شغله على مؤلفين أقدم زيمارى اليهودية وديموقريطس الزائف و أغاثودايمون لكن المعلومات عن المؤلفين دول قليلة جدا. زوسيموس كان شايف إن الخيمياء أصلها ممارسات مصرية قديمة مرتبطة بعلم المعادن والطقوس اللى كانت بتتعمل فى المعابد.

زوسيموس قال إن الخيمياء بترجع لمصر الفرعونية و إنها كانت خاصة بطبقة الكهنة، لكن مفيش دليل تاريخى قوى على الكلام ده.

الكتاب الخيميائيين كانو بيستخدموا شخصيات أسطوريه من حضارات مختلفه علشان يشرحوا أفكارهم بشكل رمزى، زى من الأساطير اليونانيه هاديس ومن الأساطير الرومانيه لوسيوس ومن الأساطير المصريه إيزيس و أوزيريس.

وكان الهدف إنهم يوضحوا فكرة التحول الخيميائى بطريقه رمزيه.

أهم شخصيه فى أساطير الخيمياء هى هرمس مثلث العظمه، واسمه جاى من الاله المصرى تحوت والاله اليونانى هرمس. و كان بيقال إنه كتب 42 كتاب بيغطوا كل مجالات المعرفه.

النصوص الهرمسيه هى مجموعة نصوص منسوبه لهرمس مثلث العظمه. وعادة بتنقسم لنوعين وهى نصوص تكنولوجيا بتتكلم عن الخيمياء والفلك و الطب والسحر، ونصوص دينيه وفلسفيه.

أقدم الأجزاء منها ممكن تعود للقرن التانى أو التالت قبل الميلاد. النصوص دى اترجمت بعد كده للعربى وبعدين للاتينى خلال العصور الوسطى . ومن أشهر النصوص دى لوح الزمرد، و هو نص قصير وغامض جدا، واعتبر من أهم النصوص اللى بتتكلم عن صناعة حجر الفلاسفه وتحويل المعادن لذهب و أقدم النسخ المعروفه منه موجوده فى مخطوطات عربيه بين القرن التامن والعاشر الميلادى.

بداية الخيمياء الغربيه أحيانا بتربط ببداية علم المعادن اللى بيرجع لحوالى 3500 قبل الميلاد لكن كتير من النصوص الخيميائيه ضاعت لما الامبراطور الرومانى ديوكلتيانوس أمر بحرق الكتب الخيميائيه بعد قمع ثوره فى الاسكندرية سنة 292 ميلاديا. ومن أهم الوثائق اللى فضلت موجوده بردية ستوكهولم وبردية ليدن والبرديات دى فيها وصفات لصبغ المعادن وصناعة أحجار كريمه صناعيه وتنضيف اللؤلؤ وصناعة ذهب وفضة مقلدين.

الاسكندريه كانت مكان اتقابلت فيه مدارس فلسفيه كتيره زى الفيثاغورية و الأفلاطونية والرواقية والغنوصية والمدارس دى أثرت فى تطور الخيمياء.

ومن أهم الأفكار اللى أثرت فى الخيمياء كانت نظرية العناصر الاربعه وهما التراب والهواء والماء والنار.

أرسطو كان شايف إن العناصر دى صفات أساسيه للماده لكن الخيميائيين كانو شايفين إن العناصر دى مش مواد كيميائيه بمعناها الحديث، لكن صفات أساسيه بتظهر من خلالها المادة.

الخيمياء كانت موجوده مع ظهور المسيحيه. بعض المفكرين المسيحيين قالوا إن هرمس مثلث العظمه تنبأ بظهور المسيحيه، فى الوقت نفسه مفكرين تانيين انتقدوا الخيمياء واعتبروها وثنيه. بحلول القرن السابع تقريبا، الخيمياء بقت ذات طابع صوفى بشكل اكبر. و فى الفترة دى ساهم خالد بن يزيد فى نقل الخيمياء من الاسكندريه الى العالم الاسلامى بترجمة النصوص اليونانيه.

بعد سقوط الامبراطورية الرومانية، مركز الخيمياء نقل الى العالم الاسلامى والمعلومات عن الخيمياء الاسلامية اكبر، لأن النصوص اتوثقت بشكل احسن واتحفظت بالترجمة العربية.

من أهم علماء الخيمياء فى العالم الاسلامى جابر بن حيان، اللى قدم طريقه أكتر تنظيما وتجريبيه فى دراسة الخيمياء.

جابر كان شايف إن كل معدن بيتكون من أربع صفات أساسيه وهما الحراره والبروده والرطوبه والجفاف و كان بيعتقد إن لو اتغير ترتيب الصفات دى ممكن معدن يتحول لمعدن تانى ومن هنا ظهر مفهوم حجر الفلاسفه لكن علماء مسلمين زى الكندى والبيرونى وابن سينا وابن خلدون انتقدوا فكرة تحويل المعادن.

الخيمياء الصينية كانت مرتبطة بالطاوية و الطب الصينى التقليدى و كانت أهدافها الأساسية هى الوصول للخلود والحصول على إكسير الحياة وتحسين الصحة و فى بعض الأحيان كانو بيستخدموا مركبات فيها الزئبق، وده أدى لتسمم وموت بعض الناس.

فى القرن السابع ظهر نوع فى الصين اسمه الخيمياء الداخلية، و كان بيركز أكتر على التأمل والتوازن الروحى بدل التجارب الكيميائية.

الخيمياء دخلت اوروبا اللاتينية سنة 1144 ميلاديا لما روبرت من تشستر ترجم كتاب عربى عن الخيمياء و فى القرن التلاتاشر كتب علماء زى ألبرتوس ماغنوس وروجر بيكون عن الخيمياء وشرحوا أفكارها فى اطار الفلسفة الأرسطية. الخيميائيين كانو مؤمنين بفكرة ان الكون الكبير والانسان مرتبطين ببعض.

فى عصر النهضة رجعت الفلسفة الهرمسية و الأفلاطونية بتنتشر فى اوروبا. ومن أهم الشخصيات فى الفترة دى هما باراسيلسوس اللى استخدم الكيمياء فى الطب وجون دى اللى ربط الخيمياء بالفلك والسحر. بعض الملوك و الأمراء كانو بيمولو الخيميائيين أملا انهم يقدروا يصنعوا الذهب.

الخيمياء ابتدت تضعف مع ظهور العلم الحديث. علما زى روبرت بويل ولافوازييه وجون دالتون ساهموا فى تأسيس الكيمياء الحديثة و القرن التمنتاشر ابتدا بيظهر فرق واضح بين الكيمياء كعلم حديث والخيمياء كتقليد قديم.

فى القرن التسعتاشر رجعت الخيمياء تظهر تانى فى الحركات الباطنية والصوفية و بعض المفكرين قالوا ان النصوص الخيميائية مش مقصود بيها المعنى الحرفي، لكن رمزية وبتتكلم عن تطور روحى أو أخلاقى.

فيه ستات ظهروا فى تاريخ الخيمياء منهم مارى اليهودية اللى طورت أدوات تقطير واخترعت الحمام المائى وكليوباترا الخيميائية و إيزيس النبية و فى عصر النهضة الاوروبى ظهرت كاترينا سفورزا اللى كتبت مخطوطة فيها أكتر من 400 وصفة فى الخيمياء و الطب والتجميل.

تاريخ الخيمياء بقى دلوقتى مجال أكاديمى معترف بيه وبيتم دراسته علشان نفهم علاقته باشياء زى تاريخ العلم والفلسفة والحركات الصوفية والباطنية وفيه مجلات علمية متخصصة بتنشر أبحاث فى الموضوع ده.

## المفاهيم الاساسية

نظرية الخيمياء الغربية متوافقة مع نظرة العالم فى أواخر العصور القديمة اللى نشأت فيها. المفاهيم اتأثرت بالفلسفة النيوأفلاطونية و علوم الكون اليونانية القديمة. وعشان كده العناصر الكلاسيكية بتظهر فى كتابات الخيمياء، و كمان الكواكب السبعة الكلاسيكية والمعادن السبعة المرتبطة بيها فى العصور القديمة. مفاهيم المادة الاولى وروح العالم مركزيين فى نظرية حجر الفلاسفة. المفاهيم دى مهمة علشان فكرة حجر الفلاسفة اللى الخيميائيين كانو بيحاولوا يوصلولها والعمل الأعظم الخاص بيهم غالبا بيتعمل على أربع مراحل حسب الألوان وهى نغريدو (الاسود) فى البداية وصعوبة المرحلة و ألبيدو (الابيض) للتنقية وسيتراينتاس (الاصفر) للنضج وروبيدو (الاحمر) للنهاية والنجاح يعنى العملية كلها رحلة للاحسن لحد ما يوصلو للكمال.

## الخيمياء فى العصر الحديث

بسبب ان أدبيات الخيمياء معقدة وغامضة، ولما اخر الناس اللى كانو بيشتغلوا فى الخيمياء دخلوا فى مجال الكيمياء فى القرن 18، فهم الناس للخيمياء فى القرن 19 و20 اتأثر بتفسيرات مختلفة وجذرية. اللى ركزوا على الجوانب الظاهرة، زى مؤرخين العلوم لورانس برينسيب وويليام نيومان، فسروا كلمات الرموز السرية فى الخيمياء على إنها مواد مادية. العلماء دول رجعوا جربوا التجارب الفيزيائية والكيميائية اللى قالوا إنها موجودة فى النصوص القديمة من العصور الوسطانيه والعصر الحديث المبكر. على جانب اخر، اللى ركزوا على الجوانب الباطنية، زى فلورين جورج كاليان وآنا مارى روس، اللى بيشككوا فى تفسير برينسيب ونيومان، بيشوفوا نفس الرموز على إنها مفاهيم روحية أو دينية أو نفسية.

لسه فيه تفسيرات جديدة للخيمياء، و أحيانا بتمزج مع أفكار من حركات العصر الجديد أو البيئية الراديكالية. مجموعات زى الروزيكروس والماسونيين لسه مهتمين بالخيمياء ورموزها. من وقت احياء الخيمياء فى العصر الفيكتوري، المتصوفين أرجعو تفسير الخيمياء كممارسه روحيه، هدفها تحول الشخص نفسه، و كانو أحيانا بيحاولوا تحويل المواد فى المختبر و أحيانا كانو مبيعملوش ده ابدا وده خلى السحر والخيمياء يندمجوا فى تفكير الناس العاديين.

بالنسبة لمجموعة من الممارسين الباطنيين، الخيمياء فى المقام الاول روحانية. فى التفسير ده، تحويل الرصاص لذهب بيتعامل كتشبيه لتحول الشخص وتنقيته ووصوله للكمال.

الخيميائيين الأوائل زى زوسيموس من بانوبوليس حوالى سنة 300 ميلاديا، كانو بيأكدوا على الجانب الروحى للبحث الخيميائي، كرمز لتجديد الروح البشرية. النهج ده استمر فى العصور الوسطى، حيث المواد والحالات الفيزيائيه والعمليات الماديه كانت بتستخدم كاستعارات لحاجات روحيه وحالات روحيه، و فى النهاية للتحول. يعنى المعانى الحرفيه للصيغ الخيميائية كانت مخبيه وراها فلسفه روحيه. فى تفسير الممارسين الباطنيين، تحويل المعادن العادية للذهب والدواء الشامل بيرمزو للتطور من حالة ناقصة ومريضة وقابلة للفساد وزائلة الى حالة كاملة وصحية ودائمة و مش قابلة للفساد فبالتالى حجر الفلاسفة كان المفتاح اللى ممكن يخلى التطور ده يحصل. بالنسبة للخيميائي، الهدف ده بيرمز لتطوره من الجهل الى التنوير، والحجر بيمثل حقيقة أو قوة روحية مخفية بتوصله لهدفه. فى النصوص اللى مكتوبة بالطريقة دي، الرموز والرسومات والصور الغامضة فى الأعمال الخيميائية المتأخرة فيها طبقات متعددة من المعانى والاستعارات واشارات لأعمال تانية مشفرة، ويجب ان تتفكك بعناية عشان يتفهم معناها الحقيقى.

الرموز الخيميائية كانت مهمة فى علم النفس التحليلى. كارل جوستاف يونغ هو اللى رجعها و نشرها بعد ما كانت هتختفى تقريبا. يونغ فى الاول كان محتار ومتضارب مع الخيمياء وصورها، لكن لما اخد نسخة من سر الزهرة الذهبية و هو نص صينى خيميائى مترجم لصديقه ريتشارد فيلهلم، اكتشف علاقة مباشرة بين الصور الرمزية فى الرسوم الخيميائية والصور الرمزية اللى بتظهر فى أحلام أو خيالات مرضاه. لاحظ الصور دى بتحصل خلال عملية التحول النفسي، وسمى العملية دى التفرد و تحديدا، ظهور صور الذهب كانت بتعبر عن أصل وهدف العملية دى. مع زميلته السويسرية مارى لويز فون فرانز، يونغ جمع نصوص خيميائية قديمة، و عمل قاموس بالعبارات المهمة مع المراجع المتبادلة، ودرسها كويس. كتاباته مؤثرة فى علم النفس، بالخصوص للمهتمين بالأحلام والرموز والقوى النمطية اللاواعية. فون فرانز ويونغ ساهموا بشكل كبير فى دراسة الخيمياء واستمرارها فى علم النفس و الثقافة المعاصرة.

الخيمياء ليها علاقة طويلة بالفن، سواء فى نصوصها أو فى الترفيه الشعبى. الخيمياء الأدبية موجودة فى تاريخ الأدب الإنجليزى من ويليام شكسبير لرولينج، و كمان فى المانجا اليابانية. الشخصيات أو الأحداث غالبا بتتبع مسار العمل الأعظم. فى القرن 14، تشوسر ابتدا اتجاه للتريقه الخيميائية والاتجاه ده لسه موجود فى أعمال الخيال الحديثة زى بعض أعمال تيرى براتشيت. فيه روايه تانيه مستوحاه من تقاليد الخيمياء وهى الخيميائى 1988 للكاتب البرازيلى باولو كويلو.

الفنانين التشكيليين كان لهم علاقة مشابهة بالخيمياء، بعضهم استخدمها للتريقه، والبعض الاخر اشتغل مع الخيميائيين أو دمج الفكر والرموز الخيميائية فى أعمالهم. المزيكا كمان كانت موجودة فى أعمال الخيميائيين ولسه مؤثرة على الفنانين الشعبيين. خلال المئة سنة الاخيرة، الخيميائيين اتصوروا فى الأدب والفيلم والتلفزيون والروايات والكوميكس و الألعاب بشكل سحرى وخيميائى.

من اهداف الخيمياء هو تحويل المواد الرديئة الى ذهب لكن الايام دى معروف ان ده مستحيل بالطرق الكيميائية التقليدية لكن ممكن بالطرق الفيزيائية الاخرى.

## لينكات برانيه

* الخيمياء – صور وتسجيلات صوتيه و مرئيه على ويكيميديا كومونز
* الخيمياء على موقع كيورا - Quora
* الخيمياء معرف مخطط فريبيس للمعارف الحره
* الخيمياء معرف الموسوعه الكاثوليكيه
* الخيمياء معرف جران منشورات الموسوعه الكتالانيه
* الخيمياء معرف المكتبه الوطنيه الفرنسيه (BnF)
* الخيمياء معرف قاعده بيانات الضبط الوطنيه التشيكيه
* الخيمياء معرف مايكروسوفت اكاديمك
* الخيمياء معرف مكتبه الكونجرس (LCAuth)
* الخيمياء معرف ملف استنادى متكامل

## مصادر

 **الخيمياء** فى المشاريع الشقيقه

---

* صور و ملفات صوتيه من كومنز

لم يتم العثور على روابط لمواقع التواصل الاجتماعي.